钦定古今图书集成/理学汇编/学行典/第193卷 > 沈德四 姚金玉 王德儿 徐佛保 张法
## 钦定古今图书集成/理学汇编/学行典/第193卷 > 沈德四 姚金玉 王德儿 徐佛保 张法

保　张信

按《明外史孝义传》：“沈德四，华亭人。祖母疾，刲股肉疗
之愈。已而祖父疾，又刲肝作汤进之，亦愈。洪武二十
六年被旌，寻授太常赞礼郎。又有上元姚金玉、昌平
王德儿，亦以刲肝愈母疾，与德四同时被旌。至二十
七年九月，山东守臣言：日照民江伯儿母病，割胁肉
以疗，不愈。祷岱岳神，母疾瘳，愿杀子以祀。已果瘳，竟”
杀其三岁儿。帝大怒曰：“父子天伦至重，《礼》，父服长子
三年。今小民无知，灭伦害礼，亟宜治罪。”遂逮伯儿，杖
之百，遣戍海南。因下礼官议旌表例。礼臣上议曰：“人
子事亲，居则致其敬，养则致其乐，有疾则托之医药，
至于呼天告神，斯又恳切之至，人子所当为也。卧冰
刲股，上古未闻。倘父母止有一子，或刲肝而丧生，或
卧冰而致死，使父母无依，宗祀永绝，反为不孝之大。
原其所自，皆由愚昧之徒务为诡异以骇俗，希求旌
表，规避里徭。割股不已，至于割肝，割肝不已，至于杀
子，违道伤生，莫此为甚。自今父母有疾，疗治罔功，不
得已而卧冰割股，亦听其所为，不在旌表之例。”制曰：
“可。”然其后永乐闲，江阴卫卒徐佛保等皆以“割肝”被
旌，而掖县张信复准《德四》故事，擢尚宝丞。金吾右卫
总旗张法保亦擢尚宝丞。迨英、景以还，即割股者亦
格于例，不以闻，而所旌大率皆庐墓者矣。